- Yohaanisa Qoncethi
- <
- 11
- >

11
Nam7u Markata
1 Hessafe guye, taw wadha xam7a immidi, “Bada xoossa keethaanne yarsho bessa wadha; yan goyinniya asataka payda.Hiz 40:3; Zaka 2:1. 2 Shin Xoossa Keetha kare dabaabay Ayhude gidonna asaas imetida gisho wadhonna aggaaga. Ayhude gidonna asay geeshsha katamaa oytamanne nam7u ageena haarana.Luqa 21:24. 3 Taani kayo ma7o ma7ida ta nam7u markata kiittana; enti 1,260 gallas tinbite odana” yaagis.
4 He nam7u markati alamiya Godaa sinthan eqiya nam7u shamaho mithatanne nam7u xompe wothiya kocata.Zaka 4:3. 5 Oonika enta qohanaw koyko enta doonape tami keyidi, enta morketa dhaysees. Enta qohanaw koyiya oonika hessada hayqana. 6 Enti tinbite odiya wode iri bukonna mela saluwa gordanaw entaw maati de7ees. Entaw haathe suuthi kessanaw, qassi enti koyida mela biitta dumma dumma gadon dhaysanaw entaw maati de7ees.1 Kawo 17:1; Kessa 7:17.
7 Enti banta markatethaa ongidaape guye, ollaafe keyiya do7ay entana olana. He do7ay enta xoonana; wodhana.Daane 7:7; Qon 13:5. 8 Enta Goday masqaliya bolla kaqetida gita katamaa ogiya bolla enta ahay yegetana. He katamay leemison Soodome woyko Gibxe geetetidi xeegetees.Isa 1:9. 9 Qassi koche ubbaafe, yara ubbaafe, dumma dumma doonapenne kawotethi ubbaafe yida asay enta aha heedzu gallasinne bagga gakanaw be7ana. Enta ahay moogetonna mela asay diggana. 10 Ha nam7u nabeti sa7an de7iya asaa waaysida gisho asay enta hayquwan ufaytana. Banta ufaysaa bessanaw issoy issuwas imota immana.
11 Heedzu gallasinne baggafe guye, de7o ayyaanay Xoossaa matape yidi entan gelin, enti dendi eqidosona. Enta be7ida ubbay gita yashshi yayyidosona.Hiz 37:10. 12 Hessafe guye, he nam7u nabeti, “Haa pude keyite” giya qaala salope si7idosona. Enta morketi entana be7ishin, enti shaaran gelidi pude salo bidosona.2 Kawo 2:11.
13 He saatiyan biittay wolqaama qaaxo qaaxin, katamaape tammantho kushey dhayis. Qassi biitta qaaxon laapun mukulu asay hayqis. Attida asay daro kokoridi babidi; salo Xoossaas boncho immidosona.Qon 6:12; 16:18.
14 Nam7antho ayyey aadhis, shin Heko heedzantho ayyey eeson yaana.
Laapuntha Moyze
15 Laapuntha kiitanchoy ba moyziya punnis. Salope, “Sa7aa kawotethay nu Godaasinne Kiristoosas gidis; I merinaape merinaa gakanaw haarana” giya wolqaama qaalay si7etis.Kessa 15:18; Daane 2:44; 7:14. 16 Yaatin, Xoossaa sinthan, banta araatan uttida laatamanne oyddu cimati gufannidi, Xoossas goyinnidi,
17 “Ha77ika kaseka de7eyso,
Godaw, Ubbaafe Wolqaama Xoossaw,
neeni gita wolqaa oykadasa.
Neeni haaranaw doomida gisho,
nuuni nena galatoos.Kessa 3:14.
18 Ayhude gidonna asay hanqetidosona,
shin ne hanqoy yis.Maz 2:5; 110:5; 115:13.
Hayqidaysata bolla ne pirdiya wodey gakis;
neeni ne aylleta, nabetas
geeshshatasinne ne sunthaas yayyeysatas,
guuthatasinne gitatas, enta oosuwada immiya wodey gakis.
Alamiya dhayseysata dhaysiya wodey yis”
yaagidosona.
19 Salon de7iya Xoossa Keethay dooyetis; iya giddon Xoossaa caaqo Taabotey bentis. Qassi wol7anthi wol7amis, deshoy dechis; daday dhuuqis; biitti qaaxis; shachi bukis.Qon 8:5; 16:18, 21.

- Yohaanisa Qoncethi
- <
- 11
- >

11:1 Hiz 40:3; Zaka 2:1.

11:2 Luqa 21:24.

11:4 Zaka 4:3.

11:6 1 Kawo 17:1; Kessa 7:17.

11:7 Daane 7:7; Qon 13:5.

11:8 Isa 1:9.

11:11 Hiz 37:10.

11:12 2 Kawo 2:11.

11:13 Qon 6:12; 16:18.

11:15 Kessa 15:18; Daane 2:44; 7:14.

11:17 Kessa 3:14.

11:18 Maz 2:5; 110:5; 115:13.

11:19 Qon 8:5; 16:18, 21.

© 2024 TWFTW