- Yohaanisa Qoncethi
- <
- 22
- >

22
1 Yaatidi, kiitanchoy tana Xoossaa kawotetha araatapenne Dorsaa kawotethaa araatape goggiya mastooteda phooliya de7o haatha shaafa bessis.Hiz 47:1; Zaka 14:8. 2 He shaafay katama ogiya giddora duge goggees. Shaafape hefintha baggaranne hafintha baggara ageenan issi toho; laythan tammanne nam7u toho ayfiya de7o mithi de7ees. He mitha boncoy kawotethata ubbaa hargefe pathees.Medhe 2:9.
3 He kataman aybi baadethika deenna. Xoossaa kawotetha araataynne Dorsaa kawotetha araatay he kataman daana. Xoossaa aylleti Xoossaas oothana.Zaka 14:10. 4 Enti iya som7uwa be7ana; iya sunthay enta som7on xaafetana. 5 Hizape qammi deenna; Godaa Xoossay entaw xompe gidiya gisho entaw xompe woyko awa poo7o koshshenna. Enti meri merinaw kawotana.Isa 60:19; Daane 7:18.
Yesuusa Yuussaa
6 Kiitanchoy taako, “Ha ta odiya qaalay tumanne ammantheysa. Goday, nabeta ba Geeshsha Ayyaanan kiittiya Xoossay, matan hananaba ba aylleta bessanaw ba kiitanchuwa kiittis” yaagis. 7 Yesuusi, “Heko ta ellesada yaana; ha maxaafan de7iya tinbite qaala naagiya oonika anjetidaysa” yaagis.
8 Taani, Yohaanisi, he ubbaba si7as; be7as. Taani hessa si7ida wodenne be7ida wode hessa tana bessida kiitanchuwa goyinnanaw iya tohuwa bolla kundas. 9 Shin kiitanchoy taako, “Hessa oothofa! Taani needa, nabetada ne ishatadanne ha maxaafan de7iya ubbaa kiitetiya aylleta mela; Xoossaa goyinna” yaagis.
10 Kiitanchoy zaaridi, “Ha ubbay poletiya wodey matatida gisho ha maxaafan xaafetida tinbite qaala maatamen gordofa. 11 Iita oothey gujidi iita ootho; tuney gujidi tuno. Lo77o oothey gujidi lo77o ootho; geeyey gujidi geeyo” yaagis.Daane 12:10.
12 Yesuusi, “Heko, taani ellesada yaana. Issuwas issuwas iya oosuwada immanaw ta woytoy taara de7ees.Isa 40:10; 62:11; Maz 28:4; Ermi 17:10. 13 Taani Alfanne Omega; Koyronne Wursethi; Doomethinne Polo.Qon 1:8, 17; 2:8; Isa 44:6; 48:12.
14 “Banta ma7uwa meeccidi geeshsheysati anjetidaysata. De7o mithee ayfiya maanawunne katamaa pengiyara gelanaw entaw maati imetis.Medhe 2:9; 3:22. 15 Shin kanati, biteysati, laymateysati, shempo wodheysati, eeqa goyinneysati, wordo doseysatinne ootheysati karen de7oosona.
16 “Taani, Yesuusi, ha markatethaa hintew, woosa keethatas odana mela ta kiitanchuwa kiittas. Taani Dawita sheeshinne koche. Taani poo7iya guura bakala” yaagis.Isa 11:1.
17 Geeshsha Ayyaanaynne gelanaw giigida maccasiya, “Haaya” yaagosona. Qassi haysa si7iya oonika, “Haaya” yaago. Saamotida oonika haayo; de7o haatha koyiya oonika coo eko.Isa 55:1.
18 Taani ha maxaafan xaafetida tinbite qaala si7iya oonaka zorayis. Oonika ha qaala bolla issiba gujiko, Xoossay ha maxaafan xaafetida bosha iya bolla gujana.Zaare 4:2; 12:32. 19 Oonika maxaafan de7iya tinbite qaalape issiba pacisiko, Xoossay ha maxaafan xaafetida de7o mithaa ayfiyapenne geeshsha katamaape iya qaada pacisana.
20 Ha ubbaa markateysi, “Tuma, taani ellesada yaana” yaagees.
Amin7i; Godaa Yesuusa, haaya.
21 Godaa Yesuus Kiristoosa aadho keehatethay hinte ubbaara gido. Amin7i.

- Yohaanisa Qoncethi
- <
- 22
- >

22:1 Hiz 47:1; Zaka 14:8.

22:2 Medhe 2:9.

22:3 Zaka 14:10.

22:5 Isa 60:19; Daane 7:18.

22:11 Daane 12:10.

22:12 Isa 40:10; 62:11; Maz 28:4; Ermi 17:10.

22:13 Qon 1:8, 17; 2:8; Isa 44:6; 48:12.

22:14 Medhe 2:9; 3:22.

22:16 Isa 11:1.

22:17 Isa 55:1.

22:18 Zaare 4:2; 12:32.

© 2024 TWFTW