- Maatosa Wongela
- <
- 3
- >

3
Xammaqiya Yohaanisa Oge Giigisuwa
(Mar 1:1-8; Luqa 3:1-17; Yoha 1:19-28)
1-2 He wode Xammaqiya Yohaanisi, “Xoossaa kawotethay matatida gisho hinte nagaraape simmite” yaagidi sabbakishe Yihuda mela biitta bis.Maato 4:17; Mar 1:15. 3 Nabiya Isayaasi Yohaanisaba odidaysa mela,
“Mela biittan,
issoy ba qaala dhoqu oothidi,
‘Godaa ogiya giigisite.
Iya horoga piddi oothite’ gis”Isa 40:3.
yaagetiday iyassa yaagis.
4 Yohaanisi gimale ikisepe oosetida afila ma77ees. Ba xeessan dafo dancees. I miya kathayka boolenne degera eessi.2 Kawo 1:8. 5 Asay he wode Yerusalaame katamaape, Yihuda biitta ubbaafenne Yordaanose Shaafa heerape iyako yoosona. 6 Banta nagaraa paaxidi Yordaanose Shaafan Yohaanisa kushen xammaqetosona.
7 Yohaanisi, daro Farsaawetinne Saduqaaweti xammaqetanaw baako yeyisata be7idi, entako, “Ha iita shooshato, yaana Xoossaa hanquwafe baqatana mela hintena oone zoriday?Maato 12:34; 23:33. 8 Hiza, hinte, hinte nagaraape simmidaysa erisiyaba oothite. 9 Hinte, hinte wozanan, ‘Abrahaamey, nu aaway de7ees’ gidi qopofite. Loythi si7ite! Xoossay ha shuchatape Abrahaames na7a kessanaw danda7ees.Yoha 8:33. 10 Beexey mitha xaphon giigidi uttis; lo77o ayfe ayfonna mitha ubbay qanxetidi taman yegetana.Maato 7:19.
11 “Hinte, hinte nagaraape simmidaysa erisanaw taani hintena haathan xammaqayis. Shin taape guyera yeysi hintena Geeshsha Ayyaananinne taman xammaqana. I taape daro wolqaamees; taani hari attoshin iya caammaa tookanawuka bessike. 12 Kathaa geeshshiya pithey iya kushen de7ees. Kathaa loythi geeshshees; gistiya ba shaaliyan qolana, shin punuwa to7onna taman xuuggana” yaagis.
Yesuusa Xammaqetetha
(Mar 1:9-11; Luqa 3:21-22)
13 He wode Yesuusi Yohaanisa kushen xammaqetanaw Galilape Yordaanose Shaafa bis. 14 Shin Yohaanisi iya digganaw koyidi, “Taani nenan xammaqetanaw koshshishin neeni taako yay?” yaagis. 15 Shin Yesuusi zaaridi, “Xoossay nuupe koyaba ubbaa nu polanaw bessiya gisho, ha77i taw ero ga” yaagis. Yohaanisi iyaw ero gidi ekis. 16 Yesuusi xammaqetida mela haathaafe keyis. Iiraka saloy dooyetin Xoossaa Ayyaanay holleda yishin qassi ba bolla wol7amidi wodhishin be7is. 17 He wode, “Ta dosiya, iyan tana ufaysiya ta na7ay haysa” giya qaalay salope yis.Maato 12:18; 17:5; Mar 1:11; Luqa 9:35.

- Maatosa Wongela
- <
- 3
- >

3:1-2 Maato 4:17; Mar 1:15.

3:3 Isa 40:3.

3:4 2 Kawo 1:8.

3:7 Maato 12:34; 23:33.

3:9 Yoha 8:33.

3:10 Maato 7:19.

3:17 Maato 12:18; 17:5; Mar 1:11; Luqa 9:35.

© 2024 TWFTW